**Havaijilaiset** ovat Havaijisaarten polynesialaisia alkuperäisasukkaita.

Havaijin alkuperäisasukkaista käytetään usein nimitystä "alkuperäisväestö" (havaijiksi *Kanaka Maoli*) tai vain *Kanaka*. Näin erotetaan toisistaan etniset havaijilaiset ja Havaijin osavaltion asukkaat. Muita havaijilaisten itsestään käyttämiä termejä ovat mm. *Kanaka ‘Ōiwi*, *Kanaka Hawai‘i* tai *Hawai‘i maoli*. Englanninkielisessä termissä "Havaijin alkuperäisasukas" (engl. *native Hawaiian*) tehdään ero sen perusteella, täyttääkö henkilö ns. 50 % verikiintiön: mikäli hän on vähintään 50-prosenttisesti havaijilaistaustainen, "native" kirjoitetaan pienellä alkukirjaimella. Mikäli henkilöllä on edes jotenkin taustaltaan havaijilainen, "Native" kirjoitetaan isolla alkukirjaimella. Verikiintiön täyttävät henkilöt ovat oikeutettuja hakemaan tonttia kodilleen havaijilaisten kotimailta.

Historia ja lukumäärät
----------------------

Heidän esi-isänsä tulivat saarille Tahitista ja Marquesassaarilta kahdessa erässä: ensin noin 400 jaa. ja sitten viimeistään 900-luvulla. Yhdysvaltojen väestöviraston mukaan Yhdysvalloissa oli 401 162 henkilöä, joilla oli havaijilaiset juuret, ja 140 652 henkilöä, joilla oli vain havaijilainen alkuperä. Suurin osa havaijilaisista asuu Havaijilla ja Kaliforniassa. 2/3 asuu Havaijilla ja loput muualla Yhdysvalloissa. Havaijilaiset puhuvat useimmiten englantia, mutta jotkut osaavat edelleen havaijia. Ennen eurooppalaisten saapumista havaijilaisten määräksi arvioitiin noin 300 000. Vuoden 2020 väestönlaskennan mukaan havaijilaisia oli 619 855. Havaijilaiset ovat suurin Tyynenmeren alkuperäisasukkaiden ryhmä Yhdysvalloissa.

Länsimaista tulleiden kolonialistien vaikutuksesta havaijilainen kulttuuri ja havaijin kieli ajautuivat ahtaalle ja lähes katosivat kokonaan. Kielen opettaminen kouluissa oli kiellettyä aina vuoteen 1978 saakka. Julkisissa kouluissa havaijin kielen opetus alkoi kielikylpyjen kautta vuonna 1987. Havaijilaisen kulttuurin renessanssi alkoi 1970-luvulla. Vuonna 2007 Havaijin yliopisto (Hilon kampus) alkoi tarjota tohtorin koulutusohjelmaa havaijin kielestä, mikä oli ensimmäinen kerta, kun jossain amerikkalaisessa yliopistossa saattoi väitellä tohtoriksi jostakin maan alkuperäiskielestä.

Nykyään
-------

Alkuperäisväestö käyttää toisinaan omaa kelta-viher-punaista lippua, jossa on kuvattuna kaksi melaa sekä kāhili. Kolme eriväristä raitaa kuvaavat Havaijin kolmea kastia: aatelisto (havaijiksi *ali‘i*), maanomistajat (havaijiksi *konohiki*) ja tavalliset kansalaiset (havaijiksi *maka‘āinana*). Lippu on suosittu mm. siksi, että siinä ei ole kolonialismiin liittyvää symboliikkaa.

Yhdysvaltain liittovaltio ei laske havaijilaisia kuuluvaksi Amerikan alkuperäiskansoihin, minkä vuoksi esim. Bureau of Indian Affairs ei edusta havaijilaisia, vaan tätä varten Havaijilla toimii erillinen virasto nimeltä Office of Hawaiian Affairs.

Havaijin kieltä puhutaan edelleen pääkielenä, mutta ainoastaan Ni‘ihaun saarella, jonka murre eroaa huomattavasti muiden saarten havaijista.

Sekä Havaijin osavaltio että Yhdysvaltain liittovaltio ovat pyytäneet anteeksi havaijilaisiin ja näiden kulttuuriin kohdistuvaa sortoa. Vuonna 1993 presidentti Bill Clinton allekirjoitti päätöslauselman, jossa Yhdysvallat myönsi ja pahoitteli osuuttaan vuoden 1893 vallankaappaukseen. Vuonna 2022 osavaltion lainsäädäntöelin puolestaan hyväksyi päätöslauselman, jossa se pyysi anteeksi havaijin kielen opettamiskieltoa.

Lähteet
-------

1. ↑  Hawai'i and Native Hawaiians – What You May Not Know *WanderWisdom*. Viitattu 7.8.2017. (englanniksi)
2. ↑  Hawaiian vs Californian: Why there is a difference *ʻĀina Momona*.  2.11.2021. Viitattu 1.10.2022. (englanniksi)
3. ↑  Native Hawaiian Data Book: Appendix *Office of Hawaiian Affairs*.  2023. Viitattu 10.2.2023. (englanniksi)
4. ↑  Applying for Hawaiian Home Lands *Department of Hawaiian Home Lands*.  12.8.2011. Viitattu 10.2.2023. (englanniksi)
5. 1 2  Hawaiian | people *Encyclopædia Britannica*.  2022. Viitattu 16.10.2022. (englanniksi)
6. ↑  U.S. Census Bureau Releases Key Stats in Honor of Asian American, Native Hawaiian, and Pacific Islander Heritage Month *U.S. Department of Commerce*.  3.5.2022. Viitattu 7.2.2023. (englanniksi)
7. ↑  10 Things You May Not Know About Hawai'i and Native Hawaiians *Native America Today*.  15.12.2017. Viitattu 16.10.2022. (englanniksi)
8. ↑  Who Remembers the Hawaiian Renaissance? *Honolulu Civil Beat*.  7.10.2011. Viitattu 16.10.2022. (englanniksi)
9. ↑  UH offers first Ph.D. in a native language *archives.starbulletin.com*.  1.2.2007. Viitattu 11.2.2023. (englanniksi)
10. ↑  What's the Story Behind Hawaii's Flag? *Hawaii Magazine*.  21.10.2008. Viitattu 16.10.2022. (englanniksi)
11. ↑  Native Hawaiians Divided on Federal Recognition  7.2.2019. VOA News. Viitattu 16.10.2022. (englanniksi)
12. ↑  About  2022. Office of Hawaiian Affairs. Viitattu 16.10.2022. (englanniksi)
13. ↑  These women are trying to save the Olelo Niihau dialect from extinction *Hawaii News Now*.  15.3.2019. Viitattu 11.2.2023. (englanniksi)
14. ↑  Why is Ni'ihau Hawaiian Language So Different? *Hawai'i Public Radio*.  19.2.2020. Viitattu 11.2.2023. (englanniksi)
15. ↑  1993: President Clinton apologizes for 1893 overthrow of Hawaiian monarchy *Native Voices*.  2023. Viitattu 7.2.2023. (englanniksi)
16. ↑  Lawmakers adopt resolution apologizing for ban on Hawaiian language in schools *Hawaii News Now*.  28.4.2022. Viitattu 7.2.2023. (englanniksi)

Aiheesta muualla
----------------

* Kuvia tai muita tiedostoja aiheesta **Havaijilaiset** Wikimedia Commonsissa